b'\n_START_ARTICLE_\nLevins G\xc3\xa5rd\n_START_PARAGRAPH_\nLevins G\xc3\xa5rd er et tidligere pal\xc3\xa6 i Havnegade 29, hj\xc3\xb8rnet af Tordenskjoldsgade, p\xc3\xa5 Gammelholm i K\xc3\xb8benhavn. Pal\xc3\xa6et er en af de sidste store private boliger, der blev bygget i Indre By i 1800-tallet._NEWLINE_Pal\xc3\xa6et er opf\xc3\xb8rt 1866 i to etager og med mansardtag for grosserer Martin Levin (1818-1875) af arkitekt J.D. Herholdt. Huset er pudset og helt omgivet af h\xc3\xb8jere etageejendomme. I Havnegade, hvor pal\xc3\xa6et har syv fag, er huset sammenbygget med den fireetages naboejendom, mens det i Tordenskjoldsgade har fire fag og en portgennemk\xc3\xb8rsel, som isolerer det fra den femetages naboejendom. I gadens hj\xc3\xb8rne er bygningen skr\xc3\xa5t afsk\xc3\xa5ret og afsluttes af en gennemg\xc3\xa5ende karnap, der p\xc3\xa5 anden etage prydes af korintiske pilastre. Stilen er historicisme inspireret af italiensk ren\xc3\xa6ssance. Bygningen har rusticeret kvaderpuds p\xc3\xa5 hj\xc3\xb8rnerne, k\xc3\xa6lderetagen lynettevinduer omgivet af kvaderpuds. Husets vinduer krones af enkle, vandrette fordakninger._NEWLINE_Bygningen blev fredet i 1978. Senere ejere var De Danske Spritfabrikker og AAB. AAB solgte i 2011 huset til Karberghus.'